paragraph_text: Konzervacija etnografskih predmeta jedna je od specijalizacija unutar područja konzervacije restauracije predmeta kulturne baštine. Usmjerena je na preventivnu zaštitu i interventnu konzervaciju,suvremenih ili povijesnih predmeta etnografske baštine. Kao i kod konzervacije drugih objekata i ovdje su osnovne postavke što bolje očuvanje tehnološko-povijesnog identiteta i integriteta tretiranog predmeta, te reverzibilnost kao i ponovljivost primijenjenih zahvata. Vrlo je važno i poštovanje načela minimalne intervencije. Osoba koja radi na ovim predmetima mora dobro poznavati povijest etnografskih predmeta,osnove tehnologije izrade istih, te temeljne uzroke njihova propadanja. Također su bitna znanja o najnovijim metodama konzervacije materijala ove vrste, ali i upućenost u konzervatorsku etiku, te metode znanstvenog istraživanja.